b'\n_START_ARTICLE_\nNestekiden\xc3\xa4ytt\xc3\xb6\n_START_SECTION_\nHistoria\n_START_PARAGRAPH_\nRCA:ssa toiminut George Heilmeierin johtama ryhm\xc3\xa4 esitteli vuonna 1968 ensimm\xc3\xa4isen toimivan nestekiden\xc3\xa4yt\xc3\xb6n, joka pohjautui dynaamiseen sirontatilaan (DSM). Heilmeierin yhti\xc3\xb6 Optel tuotti useita t\xc3\xa4h\xc3\xa4n periaatteeseen perustuvia nestekiden\xc3\xa4ytt\xc3\xb6j\xc3\xa4. Vuonna 1969 James Fergason Kentin osavaltionyliopistosta Ohiossa havaitsi nestekiteisiin syntyv\xc3\xa4n kierrenemaattisen kent\xc3\xa4n, ja vuonna 1971 h\xc3\xa4nen yhti\xc3\xb6ns\xc3\xa4 ILIXCO tuotti ensimm\xc3\xa4isen t\xc3\xa4h\xc3\xa4n ilmi\xc3\xb6\xc3\xb6n perustuvan nestekiden\xc3\xa4yt\xc3\xb6n. T\xc3\xa4m\xc3\xa4ntyyppiset n\xc3\xa4yt\xc3\xb6t voittivat nopeasti huonolaatuiset DSM-tyyppiset n\xc3\xa4yt\xc3\xb6t.\n_START_SECTION_\nNestekiden\xc3\xa4yt\xc3\xb6n toiminta\n_START_PARAGRAPH_\nNestekiden\xc3\xa4yt\xc3\xb6ss\xc3\xa4 ei ole liikkuvia osia. Se koostuu s\xc3\xa4hk\xc3\xb6isesti ohjatusta, valoa polarisoivasta nesteest\xc3\xa4, joka on suljettu soluihin kahden l\xc3\xa4pin\xc3\xa4kyv\xc3\xa4n polarisoivan levyn v\xc3\xa4liin. Levyjen polarisaatioakselit ovat suorassa kulmassa toisiinsa n\xc3\xa4hden. Kuhunkin soluun voidaan johtaa s\xc3\xa4hk\xc3\xb6\xc3\xa4, jolloin sen sis\xc3\xa4ll\xc3\xa4 olevaan nesteeseen muodostuu s\xc3\xa4hk\xc3\xb6kentt\xc3\xa4._NEWLINE_Kun s\xc3\xa4hk\xc3\xb6kentt\xc3\xa4\xc3\xa4 ei ole, nesteen pitk\xc3\xa4t ja ohuet molekyylit ovat lepotilassa. P\xc3\xa4\xc3\xa4llys- ja pohjalevyss\xc3\xa4 olevat harjanteet ohjaavat molekyylej\xc3\xa4 j\xc3\xa4rjest\xc3\xa4ytym\xc3\xa4\xc3\xa4n levyjen valopolarisaation suuntaisesti. Levyjen v\xc3\xa4liss\xc3\xa4 molekyylit kiertyv\xc3\xa4t luonnostaan suoran kulman \xc3\xa4\xc3\xa4rip\xc3\xa4\xc3\xa4st\xc3\xa4 toiseen. Valo polarisoituu ensin yhdess\xc3\xa4 levyss\xc3\xa4, kiertyy sitten pehme\xc3\xa4sti kidemolekyylien muodostamassa portaattomassa jatkumossa, ja lopuksi valo kulkee toisen levyn l\xc3\xa4pi. Koko yhdistelm\xc3\xa4 vaikuttaa l\xc3\xa4hes l\xc3\xa4pin\xc3\xa4kyv\xc3\xa4lt\xc3\xa4; vain ensimm\xc3\xa4isen polarisaatiolevyn l\xc3\xa4p\xc3\xa4istess\xc3\xa4\xc3\xa4n valo himmenee hieman._NEWLINE_Kun soluun muodostetaan s\xc3\xa4hk\xc3\xb6kentt\xc3\xa4, nesteen molekyylit k\xc3\xa4\xc3\xa4ntyv\xc3\xa4t kent\xc3\xa4n suuntaisiksi est\xc3\xa4en polarisoituneen valon kiertymisen. Kun valo osuu omaa polarisaatiotasoaan vasten kohtisuorasti polarisoivaan levyyn, se absorboituu t\xc3\xa4ysin, ja solu n\xc3\xa4ytt\xc3\xa4\xc3\xa4 tummalta._NEWLINE_Nit on luminanssin yksikk\xc3\xb6, jota k\xc3\xa4ytet\xc3\xa4\xc3\xa4n usein n\xc3\xa4yt\xc3\xb6n kirkkauden ilmaisemiseen. N\xc3\xa4ytt\xc3\xb6jen tyypillinen arvo on 200\xe2\x80\x93300 niti\xc3\xa4._NEWLINE_Nestekiden\xc3\xa4ytt\xc3\xb6jen huonoja puolia ovat skaalaus sek\xc3\xa4 rajoittunut katselukulma. Nestekiden\xc3\xa4yt\xc3\xb6n kuva heikkenee siirrytt\xc3\xa4ess\xc3\xa4 pois n\xc3\xa4yt\xc3\xb6n edest\xc3\xa4 tai muutettaessa katselukulmaa pystysuunnassa. Aikaisemmin n\xc3\xa4ytt\xc3\xb6jen katselukulmat olivat hyvin rajalliset, mutta nykyisiss\xc3\xa4 n\xc3\xa4yt\xc3\xb6iss\xc3\xa4 efekti\xc3\xa4 ei juurikaan huomaa._NEWLINE_Tekniikkansa vuoksi nestekiden\xc3\xa4yt\xc3\xb6iss\xc3\xa4 virkistystaajuudella ei ole samanlaista merkityst\xc3\xa4 kuin kuvaputkin\xc3\xa4yt\xc3\xb6iss\xc3\xa4. Taajuus voidaankin s\xc3\xa4\xc3\xa4t\xc3\xa4\xc3\xa4 mahdollisimman alhaiseksi, esimerkiksi 60 hertsiin, jolla saadaan ter\xc3\xa4v\xc3\xa4mpi kuva.\n_START_SECTION_\nTaustavalolliset ja heijastavat n\xc3\xa4yt\xc3\xb6t\n_START_PARAGRAPH_\nLCD:t\xc3\xa4 voidaan k\xc3\xa4ytt\xc3\xa4\xc3\xa4 joko taustavalollisena tai heijastavana. Taustavalollinen LCD sis\xc3\xa4lt\xc3\xa4\xc3\xa4 taustavalon toisella puolella, ja sit\xc3\xa4 katsotaan toiselta puolelta. Aktivoidut kiteet n\xc3\xa4kyv\xc3\xa4t mustina, kun taas aktivoimattomat kiteet ovat kirkkaita. T\xc3\xa4t\xc3\xa4 tyyppi\xc3\xa4 k\xc3\xa4ytet\xc3\xa4\xc3\xa4n korkean kirkkauden laitteissa, kuten taskutelevisioissa ja kannettavissa tietokoneissa. Lamppu kuluttaa usein n\xc3\xa4iss\xc3\xa4 laitteissa enemm\xc3\xa4n energiaa kuin itse LCD._NEWLINE_Heijastavat n\xc3\xa4yt\xc3\xb6t, joita k\xc3\xa4ytet\xc3\xa4\xc3\xa4n taskulaskimissa ja digitaalikelloissa, n\xc3\xa4hd\xc3\xa4\xc3\xa4n n\xc3\xa4yt\xc3\xb6n takana olevan peilin ansiosta. T\xc3\xa4ss\xc3\xa4 tyypiss\xc3\xa4 on matalampi kontrasti kuin taustavalaistussa n\xc3\xa4yt\xc3\xb6ss\xc3\xa4, koska valo ohittaa kaksi kertaa n\xc3\xa4yt\xc3\xb6n ennen kuin katsoja n\xc3\xa4kee sen. Hy\xc3\xb6tyn\xc3\xa4 on se, ett\xc3\xa4 energiasy\xc3\xb6pp\xc3\xb6\xc3\xa4 lamppua ei ole, joten k\xc3\xa4ytt\xc3\xb6aika on pitk\xc3\xa4. Pieni LCD kuluttaa niin v\xc3\xa4h\xc3\xa4n energiaa, ett\xc3\xa4 se voi toimia aurinkokennolla._NEWLINE_Puolil\xc3\xa4p\xc3\xa4isev\xc3\xa4t LCD:t k\xc3\xa4ytt\xc3\xa4v\xc3\xa4t taustavalollisen ja heijastavan tilan yhdistelm\xc3\xa4\xc3\xa4.\n_START_SECTION_\nV\xc3\xa4rin\xc3\xa4yt\xc3\xb6t\n_START_PARAGRAPH_\nNestekiteet, joita LCD:iss\xc3\xa4 k\xc3\xa4ytet\xc3\xa4\xc3\xa4n, k\xc3\xa4\xc3\xa4ntyv\xc3\xa4t kaikkiin n\xc3\xa4ht\xc3\xa4viin aallonpituuksiin tasapainoisesti, mutta perus-LCD:hen on tehty lis\xc3\xa4yksi\xc3\xa4, jotta saataisiin aikaan v\xc3\xa4rin\xc3\xa4ytt\xc3\xb6. Alkuaikojen v\xc3\xa4rin\xc3\xa4yt\xc3\xb6iss\xc3\xa4 kussakin segmentiss\xc3\xa4 oli yksi v\xc3\xa4ri ja v\xc3\xa4riasteikko j\xc3\xa4i karkeaksi._NEWLINE_V\xc3\xa4rillisess\xc3\xa4 nestekiden\xc3\xa4yt\xc3\xb6ss\xc3\xa4 jokainen pikseli jaetaan kolmeen osaan, punaiseen suodattimeen, vihre\xc3\xa4\xc3\xa4n suodattimeen ja siniseen suodattimeen. Pikseli voidaan saada n\xc3\xa4ytt\xc3\xa4m\xc3\xa4\xc3\xa4n kaikki v\xc3\xa4rit vaihtelemalla suhteellista kirkkautta sen jokaisessa kolmessa osassa._NEWLINE_V\xc3\xa4rikomponentit on j\xc3\xa4rjestetty eri tavoilla, joten ne muodostavat pikseligeometrian, joka sopii n\xc3\xa4yt\xc3\xb6n k\xc3\xa4ytt\xc3\xb6tarkoitukseen.\n_START_SECTION_\nAktiivi- ja passiivin\xc3\xa4yt\xc3\xb6t\n_START_PARAGRAPH_\nLCD:t, joissa on pieni m\xc3\xa4\xc3\xa4r\xc3\xa4 segmenttej\xc3\xa4, kuten digitaalikelloissa ja taskulaskimissa k\xc3\xa4ytetyt, toimitetaan yhdell\xc3\xa4 s\xc3\xa4hk\xc3\xb6isell\xc3\xa4 kontaktilla jokaista segmentti\xc3\xa4 kohden. S\xc3\xa4hk\xc3\xb6inen signaali kullekin segmentille tulee ulkoisesta piirist\xc3\xa4. T\xc3\xa4llainen passiivinen n\xc3\xa4ytt\xc3\xb6rakenne tulee ep\xc3\xa4k\xc3\xa4yt\xc3\xa4nn\xc3\xb6lliseksi, kun elementtien m\xc3\xa4\xc3\xa4r\xc3\xa4 lis\xc3\xa4\xc3\xa4ntyy._NEWLINE_Keskikokoiset n\xc3\xa4yt\xc3\xb6t, joita k\xc3\xa4ytet\xc3\xa4\xc3\xa4n esimerkiksi mustavalkoisissa k\xc3\xa4mmentietokoneissa ja taskutelevisioissa, k\xc3\xa4ytt\xc3\xa4v\xc3\xa4t passiivimatriisirakennetta. T\xc3\xa4ss\xc3\xa4 n\xc3\xa4ytt\xc3\xb6tyypiss\xc3\xa4 on yksi sarja kontakteja jokaista rivi\xc3\xa4 ja saraketta kohden, sen sijaan ett\xc3\xa4 jokaisella pikselill\xc3\xa4 olisi omansa. T\xc3\xa4m\xc3\xa4n haittana on kuitenkin se, ett\xc3\xa4 vain yht\xc3\xa4 pikseli\xc3\xa4 kerrallaan voidaan ohjata. Muiden pikseleiden pit\xc3\xa4\xc3\xa4 muistaa viimeinen tilansa ennen kuin ohjauspiiri antaa uuden k\xc3\xa4skyn. T\xc3\xa4m\xc3\xa4 n\xc3\xa4kyy heikentyneen\xc3\xa4 kontrastina ja huonoina vasteaikoina (h\xc3\xa4ntimisen\xc3\xa4) nopeasti liikkuvissa kuvissa. Kun pikseleiden m\xc3\xa4\xc3\xa4r\xc3\xa4 lis\xc3\xa4\xc3\xa4ntyy, t\xc3\xa4m\xc3\xa4ntyyppinen n\xc3\xa4ytt\xc3\xb6 tulee v\xc3\xa4hemm\xc3\xa4n houkuttelevaksi. Teknologia, jota n\xc3\xa4iss\xc3\xa4 k\xc3\xa4ytet\xc3\xa4\xc3\xa4n on tyypillisesti superkierteinen nematiikka (STN) tai kahden kerroksen versio DSTN, joka korjaa v\xc3\xa4rien hajautumisongelman._NEWLINE_Korkean tarkkuuden v\xc3\xa4rin\xc3\xa4yt\xc3\xb6iss\xc3\xa4 kuten suurissa LCD-tietokonen\xc3\xa4yt\xc3\xb6iss\xc3\xa4 k\xc3\xa4ytet\xc3\xa4\xc3\xa4n aktiivimatriisij\xc3\xa4rjestelm\xc3\xa4\xc3\xa4. LCD-paneeli sis\xc3\xa4lt\xc3\xa4\xc3\xa4 polarisoivien arkkien ja nestekiteiden lis\xc3\xa4ksi TFT-transistorimatriisin. N\xc3\xa4m\xc3\xa4 laitteet s\xc3\xa4ilytt\xc3\xa4v\xc3\xa4t jokaisen pikselin s\xc3\xa4hk\xc3\xb6isen tilan n\xc3\xa4yt\xc3\xb6ll\xc3\xa4, kun kaikkia muita pikseleit\xc3\xa4 p\xc3\xa4ivitet\xc3\xa4\xc3\xa4n. T\xc3\xa4m\xc3\xa4 menetelm\xc3\xa4 tarjoaa paljon kirkkaamman ja tarkemman n\xc3\xa4yt\xc3\xb6n kuin samankokoinen passiivimatriisirakenne. Lis\xc3\xa4ksi aktiivimatriisin\xc3\xa4ytt\xc3\xb6 on nopeampi.\n_START_SECTION_\nEnergiaa kuluttamattomat n\xc3\xa4yt\xc3\xb6t\n_START_PARAGRAPH_\nZenitaalinen bistabiili-j\xc3\xa4rjestelm\xc3\xa4, jonka kehitti vuonna 2000 ZBD Displays Limited, voi s\xc3\xa4ilytt\xc3\xa4\xc3\xa4 kuvan ilman s\xc3\xa4hk\xc3\xb6\xc3\xa4, mutta t\xc3\xa4t\xc3\xa4 teknologiaa ei viel\xc3\xa4 ole massatuotannossa. Ranskalainen Nemoptic-yhti\xc3\xb6 on kehitt\xc3\xa4nyt toisen energiaa kuluttamattoman n\xc3\xa4yt\xc3\xb6n, paperinkaltaisen LCD-teknologian, jota on massatuotettu Taiwanissa hein\xc3\xa4kuusta 2003. T\xc3\xa4m\xc3\xa4 teknologia on tarkoitettu k\xc3\xa4ytett\xc3\xa4v\xc3\xa4ksi matalan energiankulutuksen tuotteissa, kuten s\xc3\xa4hk\xc3\xb6isiss\xc3\xa4 kirjoissa ja puettavissa tietokoneissa._NEWLINE_Energiaa kuluttamattomat nestekiden\xc3\xa4yt\xc3\xb6t kilpailevat s\xc3\xa4hk\xc3\xb6isen paperin kanssa.'